UBE เคาะราคาไอพีโอ 2.40 บ. เปิดจอง 21-23 ก.ย.นี้ ลุยตลาด SET
"อุบล ไบโอ เอทานอล" หรือ UBE ผู้ผลิตและจำหน่ายผลิตภัณฑ์แปรรูปจากมันสำปะหลังรายใหญ่ของประเทศไทย เคาะราคา IPO 2.40 บ./หุ้น จองซื้อ 21-23 ก.ย.นี้ เข้าจดเข้าทะเบียนในตลาดหลักทรัพย์ SET
"อุบล ไบโอ เอทานอล" หรือ UBE เคาะราคาขาย IPO จำนวน 1,370 ล้านหุ้น ที่ราคาหุ้นละ 2.40 บ. เปิดจอง 21-23 ก.ย.นี้ เข้าเทรดสนาม SET
17 ก.ย. 2564

บริษัท อุบล ไบโอ เอทานอล จำกัด (มหาชน)หรือ UBE กำหนดราคาเสนอขายหุ้นสามัญต่อประชาชนทั่วไปครั้งแรก (IPO) ไม่เกิน 1,370 ล้านหุ้น ที่ราคา 2.40 บาท/หุ้น โดยจะเปิดให้จองซื้อในช่วงวันที่ 21-23 ก.ย. 2564 และจะเข้าจดทะเบียนในตลาดหลักทรัพย์แห่งประเทศไทย (SET) สำหรับหุ้นที่จะนำมาเสนอขายครั้งนี้ คิดเป็น 35% ของจำนวนหุ้นสามัญที่ออกและชำระแล้วทั้งหมดของบริษัท
โดยภายหลังการเสนอขายหุ้นสามัญในครั้งนี้ประกอบด้วย 1) หุ้นสามัญเพิ่มทุนที่เสนอขายโดยบริษัทจำนวนไม่เกิน 1,174,286,000 หุ้น 2) หุ้นสามัญเดิมที่เสนอขายโดย บมจ.บีบีจีไอ (BBGI) จำนวนไม่เกิน 97,857,000 หุ้น 3) หุ้นสามัญเดิมที่เสนอขายโดย บมจ. ไทยออยล์ เอทานอล จำนวนไม่เกิน 97,857,000 หุ้น
สำหรับ UBE เป็นผู้ผลิตและจำหน่ายผลิตภัณฑ์แปรรูปจากมันสำปะหลังรายใหญ่ของประเทศไทย โดยมีประสบการณ์ความเชี่ยวชาญในธุรกิจมากว่า 16 ปี เป็น “Well-Integrated Tapioca Player” หรือ ผู้ผลิตและแปรรูปมันสำปะหลังแบบครบวงจรรายใหญ่ที่สุดในภาคตะวันออกเฉียงเหนือตอนล่าง โดยใช้มันสำปะหลังเป็นวัตถุดิบผลิตทั้งเอทานอลและแป้งมันสำปะหลัง ซึ่งได้นำวัตถุดิบมันสำปะหลังเข้าสู่กระบวนการผลิตมากถึง 1,200,000 ตันต่อปี
นอกจากนี้บริษัทยังได้ศึกษาและพัฒนา เพื่อนำผลพลอยได้จากกระบวนการผลิต เช่น น้ำใช้จากกระบวนการผลิตและกากมันสำปะหลังมาใช้ให้เกิดประโยชน์สูงสุด โดยนำมาเป็นวัตถุดิบตั้งต้นในการผลิตก๊าซชีวภาพเพื่อใช้เป็นพลังงานทดแทนในโรงงานผลิตเอทานอลและแป้งมันสำปะหลัง และผลิตกระแสไฟฟ้าเพื่อใช้หมุนเวียนภายในโรงงานและจำหน่ายให้แก่การไฟฟ้าส่วนภูมิภาค
อีกทั้งยังขยายสู่การผลิตและจำหน่ายสินค้าทางการเกษตรที่มีมูลค่าสูง (High Value Product หรือ HVP) ชนิดอื่นๆ พร้อมอยู่ระหว่างการวิจัยและพัฒนาผลิตภัณฑ์ทางการเกษตรประเภทอื่นๆ โดยมีความมุ่งมั่นพัฒนาผลิตภัณฑ์ทางการเกษตรที่มีมูลค่าสูงและมีประโยชน์ต่อสุขภาพ (Premium Agricultural Products) เพื่อผลักดันองค์กรเติบโตไปพร้อมกับแผนพัฒนาเศรษฐกิจของภาครัฐ